Sulík, Richard, podpredseda vlády a minister hospodárstva SR (2022-02-02):
Dobré ráno prajem, dámy a páni. Tento vládny návrh zákona, a hneď to aj prečítam, úvodné slovo, je aplikáciou európskej smernice do nášho práva a dovoľte mi najprv teda najprv prečítať, čo k tomu mám, a potom ešte pár slov povedať. Vážený pán predsedajúci, cieľom vládneho návrhu zákona, ktorým sa mení a dopĺňa zákon č. 262 z roku 2014 („č. 262/2004 Z. z.“, pozn. red.) o pôsobnosti orgánov štátnej správy vo veciach prekurzorov výbušnín, by som si dovolil krátku prestávku, že čo to je prekurzor. Pre mňa to bolo, že také čudné slovo, a myslím si, že nie je úplne bežné, že to ľudia vedia, tak dovoľte mi vysvetliť. Prekurzor je vstupná látka. To sú vlastne látky, z ktorých sa dá tá výbušnina vyrobiť, je to takpovediac surovina, takže napríklad prekurzor chleba je múka. Ale múku nejdeme zakazovať, ideme zakazovať prekurzory výbušnín. Takže cieľom vládneho návrhu zákona, ktorým sa mení a dopĺňa zákon č. 262/2004 Z. z. o pôsobnosti orgánov štátnej správy vo veciach prekurzorov výbušnín a o zmene a doplnení niektorých zákonov, je implementácia nariadenia Európskeho parlamentu a Rady č. 2019/1148 z 20. júna 2019. Takže je to vec, ktorá je 2,5 roka dozadu, kedy sa Európsky parlament a Rada na tomto uzniesli, no a to nariadenie hovorí o uvádzaní prekurzorov výbušnín na trh a ich používaní, z ktorého vyplývajú pre členské štáty povinnosti, ktorých splnenie tvorí právny rámec tohto zákona. Kým doterajšia právna úprava umožňovala členovi širokej verejnosti, člen širokej (povedané so smiechom) verejnosti je človek, bežní ľudia, nakupovať obmedzené prekurzory výbušnín len za predpokladu, že sa zaregistrovali u príslušného hospodárskeho subjektu, tak predloženým návrhom zákona sa registračný režim ruší a zavádza sa režim zákazu predaja obmedzených prekurzorov výbušnín členom širokej verejnosti, teda bežným ľuďom na území Slovenskej republiky. Návrh zákona ďalej určuje rozsah kompetencií jednotlivých orgánov štátnej správy v oblasti regulovaných prekurzorov výbušnín. Zavádza nástroje na vynucovanie povinností a zároveň rieši presun kompetencií nad sprístupňovaním obmedzených a regulovaných prekurzorov výbušnín z ministerstva hospodárstva a Slovenskej obchodnej inšpekcie na Hlavný banský úrad. Tento Hlavný banský úrad totiž vykonáva dohľad nad výbušninami v súvislosti s banko... s banskou a ťažobnou činnosťou. Presun kompetencií je navrhnutý v záujme zvýšenia informovanosti povinných hospodárskych subjektov o problematike výbušnín, napomáhajúc dosiahnutie právnej istoty pre účastníkov právnych vzťahov v tejto oblasti práva, okrem iného zavedením jednoznačného režimu zákazu sprístupňovania dovážania, držby a používania obmedzených prekurzorov výbušnín pre širokú verejnosť podľa čl. 5 už spomínaného nariadenia EÚ 1148/2019. Materiál nemá vplyv na rozpočet verejnej správy, nemá sociálne vplyvy ani vplyvy na životné prostredie, nemá vplyv na informatizáciu spoločnosti, na služby verejnej správy pre občana, dokonca nemá vplyv ani na manželstvo, rodičovstvo a rodinu, má však pozitívny aj negatívny vplyv na podnikateľské prostredie. No a teraz o čo ide. Predaj výbušnín, samozrejme, bol vždy regulovaný. Nie je možné si len tak bežne kúpiť výbušninu a robiť s ňou neplechu, a preto bolo pri určitých látkach povedané, v poriadku, kto si chce kúpiť vstupný, vstupnú surovinu na výrobu výbušnín, čo môže napríklad byť peroxid vodíka, tak nech sa zaregistruje, aby sme vedeli, komu sme to predali. Každý z vás bol malý chlapec alebo dievča a... no ale okrem kaderníčok my sme z toho, keď som mal nejakých 10 rokov, celkom dobre také petardy pozmiešali. Raz to aj vybuchlo v takej tesnej mojej blízkosti. No a aby teda sa toto nedialo, tak Európska únia, teda Rada a Parlament dospeli k záveru, že toto je teda extrémne nebezpečné, musíme to ísť regulovať a dali nám vlastne na výber. Dali nám na výber, že buď tieto prekurzory, teraz by som vám rád povedal, presne o ktoré sa jedná, lebo z hlavy si pamätám len tú, ten peroxid vodíka, H2O2. Nie, nepoviem vám. Sú to tri látky. Je to nejaká zlúčenina síry, peroxid vodíka a niečo tretie. No a doteraz bol režim, že kto si to chcel kúpiť, napríklad na odfarbenie vlasov, tak sa musel zaregistrovať. No a my sme boli postavení pred rozhodnutie, či teda tú registráciu nechať, alebo to úplne zakázať pre bežných ľudí – to ešte, k tomu dôjdem ešte – a konzultovali sme to so všetkými možnými postihnutými a dotknutými subjektami a dospeli sme k záveru, že ten zákaz bude naozaj výrazne jednoduchší, a pritom ja z mojej, hĺbky mojej duše som proti zákazom, naozaj, pokiaľ sa im vieme vyhnúť, mali by sme sa im vyhýbať, ale tuná to nešlo. Je to zakázané len, ako som už čítal, to je výborná formulácia, je to zakázané pre člena širokej verejnosti, teda je to zakázané pre bežných ľudí. To znamená, že firmy, ktoré s tým pracujú, tak tieto naďalej môžu kupovať, len už to nekúpite bežne v obchode. Ale to neznamená, že nekúpite ani prípravky z toho, ten tretí, už som si spomenul, tretia látka, ktorú takto zakazujeme, je, je niečo s chlórom, tiež nejaká zlúčenina chlóru, ktorú niektorí ľudia používajú na čistenie bazénu. Ale, samozrejme, prostriedky na čistenie bazénu sú, budú naďalej bežne dostupné, len už ten priamo ten chlór nebude dostupné, dostupný. Takisto prostriedky na odfarbenie vlasov na blonďavo budú naďalej dostupné, len priamo peroxid vodíka, H2O2, dostupný nebude pre členov širokej verejnosti, teda pre bežných ľudí. Firmy si to naďalej, napríklad firmy, ktoré vyrábajú nejaké čistiace prostriedky pre bazény, si ten chlór naďalej budú môcť kúpiť. No, dlho sme teda nad týmto rozmýšľali a dospeli sme k záveru, že keď už raz Európska únia mala potrebu do tohto zasahovať, lebo zjavne dôležitejšie na tomto svete neexistujú, tak radšej to pre tých bežných ľudí zakážme, firmy s tým môžu ďalej robiť a všetky tieto zakázané veci a to je veľmi dôležité, majú náhradný prostriedok nejaký, náhradnú látku. Druhá zmena, ku ktorej dochádza, je, že kontrolu s týmto presúvame na Hlavný banský úrad, tí vedia o výbušninách dosť, a preto aj tam to patrí, odchádza to zo Slovenskej obchodnej inšpekcii, len pre vašu informáciu Slovenská obchodná inšpekcia už dnes vykonáva dohľad nad 401 zákonmi a predpismi, to je šialené množstvo. Tu vidieť, v akom preregulovanom svete žijeme, keď máme 401 zákonov a predpisov, ktoré sa týkajú maloobchodného predaja. Jednoducho ten svet je príliš preregulovaný. My s ňom... my s ním nespravíme nič ihneď a vo veľkom, ale napríklad také Kilečko 2, ktoré dnes ideme zaradiť na vládu, má práve pomôcť k tomu, že niekoľko týchto predpisov zmizne zo sveta. Je to márny boj, teda nie márny boj (povedané so smiechom), ale je to veľmi náročný boj, to je, asi ako keď musíte nejakú záhradku pravidelne od buriny vyčistiť, no tak my teraz čistíme toto, preto sme a rozhodli presunúť to na Hlavný banský úrad, ono toho bude aj výrazne menej, lebo veď ten predaj už bude zakázaný pre účastníkov, pre členov širokej verejnosti, a uvidíme, ako s týmto budeme fungovať. Ďakujem pekne za pozornosť, toľkoto na úvod z mojej strany a, samozrejme, na všetky otázky rád zodpoviem.